አለም አቀፍ ዜና የትምህርት አጋርነት በቀጣይ ሦስት ዓመታት ለኢትዮጵያ የ170 ሚሊዮን የአሜሪካ ዶላር ድጋፍ ሊያደርግ ነው።
በኢትዮጵያና በዓለም አቀፉ የትምህርት አጋርነት መካከል የተፈጠረው ጠንካራ ትብብርም ተጠናክሮ እንደሚቀጥል ተገልጧል፡፡የዓለም አቀፍ አጋርነት ለትምህርት ልዑካን ቡድን በኢትዮጵያ ለሦስት ቀናት ይፋዊ የሥራ ጉብኝት እያደረገ ይገኛል፡፡ ጉብኝቱን አስመልክተው የትምህርት ሚኒስትሩ ጌታሁን መኩሪያ (ዶክተር ኢንጂነር) እንዳሉት ዓለም አቀፉ የትምህርት አጋርነት በተለይ በኢትዮጵያ ዘርፉን በተለያየ መልኩ እየደገፈ ነው። በዛሬው ውይይትም በአጠቃላይ ትምህርት ዘርፍ ስለሚደረገው ድጋፍና በቀጣይ በሚያከናወኑ ተግባራት ዙሪያ ምክክር ተደርጓል።የዓለም አቀፉ የትምህርት አጋርነት ዋና ሥራ አስፈጻሚ አሊስ ኦልብራይት ኢትዮጵያ የትምህርት ዘርፉን የተሻለ ለማድረግ እያከናወነች ያለው ሥራና ለትምህርት የደረሱ ሕጻናትን ወደ ትምህርት ቤት ለመላክ የሚደረገው እንቅስቃሴ በምሳሌነት የሚወሰድና የሚበረታታ መሆኑን ገልጸዋል።በዚህም ዓለም አቀፍ የትምህርት አጋርነት በቀጣይ ሦስት ዓመታት ለኢትዮጵያ የ170 ሚሊዮን የአሜሪካ ዶላር ድጋፍ እንደሚያደርግ አሳውቋል፡፡ ከዚህም ውስጥ 125 ሚሊዮን የአሜሪካ ዶላር ለአጠቃላይ ትምህርት ጥራት ማረጋገጫ ፕሮግራም የሚውል እንደሆነ ነው የተገለጸው፡፡ 20 ሚሊዮን ዶላሩ ደግሞ ለአደጋ ጊዜ ትምህርት እንደሚውልና ቀሪው 25 ሚሊዮን ዶላር ለስደተኛ ተማሪዎች እንደሚውል ተገልጿል፡፡በየዓመቱ ዓለማቀፉን የትምህርት ሂደት የሚገመግመው ጉባኤ በቀጣዩ ዓመት በኢትዮጵያ መካሄድ በሚቻልበት ጉዳይ ላይም በውይይታቸው ተነጋግረዋል። ትምህርት ሚኒስቴር በማኅበራዊ ገጹ እንደገለጸው የዛሬው ውይይትም የኢትዮጵያን የትምህርት ዘርፍ በላቀ ሁኔታ ለመደገፍና በቀጣይ ስለሚሠሩ ሥራዎች መወያዬትን ዓላማ ያደረገ ነው፡፡